Dodetal styg in Oos-Kaapse busongelukDie wrak van die bus. (Foto: Verskaf) Fikile Mbalula, minister van vervoer, het gesê die ondersoek na ŉ busongeluk Maandag in die Oos-Kaap sal bespoedig word. Minstens 25 passasiers is dood en 62 beseer toe die bus op ŉ grondpad in Willowvale in ŉ kloof afgestort het. Die bus was van Chebe na Butterworth op pad. Die busbestuurder het vermoedelik beheer verloor oor die bus. “Die oorsaak van die ongeluk is nog nie in hierdie stadium bekend nie,” het Mbalula in ŉ verklaring gesê. “Die padverkeerbestuurskorporasie (RTMC) sal die ongeluk ondersoek en met die polisie saamwerk.” Mbalula het gesê dit is hartverskeurend en skokkend om só baie lewens in een ongeluk te verloor. “My innige meegevoel aan die families en die gemeenskap van Centane.” Hy sal deur die loop van die week besoek aflê aan die families.